projecte-aina/catalan_government_crawling huggingface dataset:
Consulta el catàleg amb les representacions més rellevants que es fan al territori.
Les nostres comarques són riques en patrimoni festiu i cultural.
Amb l'objectiu de donar-lo a conèixer i posar-lo en valor, els Serveis Territorials del Departament de Cultura a Lleida i l'Institut d'Estudis Ilerdencs-Diputació de Lleida han elaborat una selecció, no exhaustiva, d'algunes de les manifestacions més representatives i rellevants de la Setmana Santa al nostre territori.
Cultura popular a Ponent, el Pirineu i l'Aran", mostra i documenta algunes de les celebracions tradicionals pròpies de la Setmana Santa del nostre territori, que pel seu valor històric o patrimonial tenen un caràcter singular.
Us recomanem que hi doneu un cop d'ull i que us animeu a gaudir d'alguna de les representacions que hi trobareu.
L'escriptor Pep Coll, escriptor DE CAPÇALERA de la Biblioteca Pública de Lleida, ha estat guardonat amb el "Premi de la Crítica Literària 2014", en la modalitat de llengua catalana per la seva novel·la Dos taüts negres i dos de blancs (Proa).
Els Premis de la Crítica són uns guardons honorífics que atorga l'Asociación Española de Críticos Literarios des de 1956.
La modalitat en llengua catalana es convoca anualment des de l'inici de la democràcia, i l'Associació d'Escriptors en Llengua Catalana hi col·labora amb la coordinació del jurat i amb la difusió del premi.
Enguany, el jurat en llengua catalana ha estat format per Àlex Broch, Lluïsa Julià, Jordi Julià, Jordi Llavina i Marta Nadal.
Des de la Biblioteca felicitem al nostre escriptor DE CAPÇALERA per aquest merescut premi!
Segells discogràfics alternatius i música en directe a la biblioteca.
és un cicle organitzat pel Servei de Biblioteques de la Generalitat conjuntament amb APECAT (Associació de Productors, Editors Fonogràfics i Videogràfics Catalans), SGAE (Societat General d'Autors i Editors) i el col·lectiu Musictecaris amb l'objectiu de donar a conèixer el panorama discogràfic català als bibliotecaris del país.
El dia 21 de maig la nostra Biblioteca acollirà una d'aquestes jornades, que comptarà amb la presentació als professionals de biblioteques de projectes per part de varis segells discogràfics: Discmedi, Propaganda pel Fet, DESCANS, Satélite K i KASBA music.
Tot seguit, a les 13'15 h, hi haurà un concert acústic obert a tots els usuaris de la biblioteca, on es podran escoltar els següents intèrprets: 9 Sons, Els Minims i El Toubab.
Vine a gaudir de la millor música alternativa!
El Claustre de l'Hemeroteca de la Biblioteca Pública de Lleida acollirà del 14 al 31 de maig de 2014 l'exposició fotogràfica "Lleida en un clic".
Aquesta exposició organitzada per l' Associació Amics de la Foto de Lleida ha estat produïda conjuntament amb els Serveis Territorials a Lleida del Departament de Cultura de la Generalitat de Catalunya.
L'exposició neix amb els objectius de donar a conèixer l'Associació i de mostrar el seu treball fotogràfic realitzat durant tot un any.
Així doncs, s'hi podran trobar diferents visions, racons, aspectes i moments de la ciutat de Lleida que els membres de l'Associació han captat en les seves sortides periòdiques a través dels objectius fotogràfics de les seves càmeres.
La mostra està formada per una vuitantena de fotografies i s'estructura en 4 àmbits temàtics: clics d'història, clics de natura, clics de vida viva i clics singulars.
L'acte inaugural se celebrarà el dimecres 14 de maig a les 19 h., i comptarà amb l'apadrinament de Genaro Massot, fotògraf, tècnic audiovisual i formador dedicat al món de la imatge.
Nou projecte de col·laboració entre els escriptors i les biblioteques
El dia 23 d'abril de 2014, la Biblioteca Pública de Lleida dóna el tret de sortida al projecte "De capçalera", mitjançant el qual s'estableix un vincle entre un escriptor del territori i la Biblioteca per tal de fer evident el vincle existent entre els escriptors catalans i les biblioteques públiques del país, destacant la trajectòria i el prestigi dels autors.
El projecte demana a les biblioteques que reconeguin de manera preferent un d'aquests escriptors de trajectòria literària contrastada i amb els quals mantenen una relació de proximitat i, al seu torn, que els escriptors triïn també una biblioteca predilecta o "De capçalera".
Així doncs, a la nostra biblioteca l'escriptor escollit ha estat Pep Coll, nascut a Pessonada i establert a Lleida, amb una àmplia trajectòria literària per diferents gèneres, usuari habitual de la nostra biblioteca i autor representatiu de les nostres terres.
Per aquest motiu, trobareu a l'Àrea de Col·lecció Local de la Biblioteca una prestatgeria amb tota l'obra de Pep Coll, així com una petita selecció de les seves últimes obres en préstec al claustre de l'Àrea Infantil i Juvenil, a l'espai "Tot de Lleida" i una guia de lectura.
També s'ha ampliat i actualitzat la biografia de l'escriptor a la Viquipèdia.
Aquest projecte ha estat impulsat pel Servei de Biblioteques de la Generalitat de Catalunya, juntament amb la Institució de les Lletres Catalanes (ILC) i amb la col·laboració de l' Institut Català de les Dones.
'Aneu a la biblioteca, trieu un llibre i deixeu que les seves històries, les seves il·lustracions, la seva coberta... us inspirin una recepta de cuina.
Escriviu-la, graveu-la en vídeo i participeu en Gust de Revetlla, un concurs gastroliterari'.
El Servei de Biblioteques, amb la col·laboració d'Ada Parellada, va organitzar Gust de Revetlla, un concurs en què els participants havien de presentar vídeos breus amb receptes culinàries basades en llibres que poden ser per a infants o adults, de qualsevol temàtica, de ficció literària o de coneixements.
El llibre triat per a la recepta havia de formar part del fons de les biblioteques públiques de Catalunya.
Podeu veure dos exemples de vídeo, un de cadascuna de les categories del concurs: familiar i adults.
Van participar persones de totes les edats, amb carnet d'alguna biblioteca pública de Catalunya.
Amb un equip d'un mínim de 2 persones i un màxim de 4.
Es va concedir un premi a cada categoria, consistent en un pastís gegant per celebrar l'aniversari de la biblioteca pública de l'equip guanyador, un pastís per a cada guanyador i un àpat per quatre persones al restaurant Semproniana.
Els vídeos de les receptes s'havien d'incorporar a Youtube o Vimeo i enviar-nos un formulari indicant les dades de l'equip i l'enllaç al vídeo.
El jurat estava format per Ada Castells, escriptora i periodista; Josep Sucarrats, cuiner; Ada Parellada, cuinera; i Carme Fenoll, cap del Servei de Biblioteques.
El jurat va valorar l'originalitat de la recepta, l'argumentació literària i gastronòmica i la qualitat del vídeo.
Els guanyadors de Gust de Revetlla es van fer públics el 22 d'abril en una de les biblioteques participants a la II Revetlla de Sant Jordi.
L'Aula de Sons de Lleida actuarà al Claustre de l'Hemeroteca
El dia 7 de juny de 2014 se celebra el Festival SIMFONIC arreu de Catalunya.
Aquest festival presenta una diada de 130 concerts simultanis i gratuïts realitzats per més de 7.000 estudiants de les escoles de música a diferents racons emblemàtics de Catalunya i les Illes Balears, transformant els seus diferents municipis en veritables Ciutats-Concert.
Així doncs, per segon any consecutiu, el Claustre de l'Hemeroteca de la Biblioteca Pública de Lleida acollirà un dels concerts del Festival.
En concret, el de l' Aula de Sons de Lleida, que ens presentarà un repertori fet a partir dels següents ingredients-instruments tradicionals de la nostra música autòctona: acordió diatònic, gralla, flabiol, tarotes, intruments de pua, percussions.
Cuits a foc lent i especiats amb repertori popular del nostre país: tocs de seguici, balls de parella (vals, masurca, pas-doble, polca) i també repertori modern; interpretat per alumnes i professors de l'escola.
Aquest projecte neix l'any 2010 de la mà de l'Associació cultural SECRETSBCN davant la voluntat de mostrar la tasca que venen desenvolupant les escoles de música, aconseguir que els joves músics siguin els protagonistes per un dia i quina millor manera de fer-ho que portant la música a diferents indrets màgics de Catalunya.
El Festival SIMFONIC està pensat per a tots els ciutadans: jovent, adults, persones grans i famílies que vulguin passar una tarda especial gaudint de bona música en uns espais diferents i participar d'un projecte de ciutat pioner i innovador.
Sota aquesta denominació genèrica, l'Ajuntament de Mequinensa i els Serveis Territorials de Cultura a Lleida agrupen un seguit d'activitats que es desenvoluparan durant el mes de març, a diferents espais lleidatans i que volen retre homenatge a tres grans homes de cultura mequinensans: l'escriptor i periodista Edmon Vallès, el músic i compositor José Soler Casabón i l'escriptor Jesús Moncada.
Concretament, la Biblioteca acollirà els següents actes durant l'última setmana de març:
Projecció del curtmetratge "Mequinensa emergida".
Parlaments institucionals, a càrrec de: Josep Borrell, director dels SSTT de Cultura i Magda Gòdia, alcaldessa de Mequinensa.
Inici de l'acció pictòrica de Josep Nicolau al Claustre de l'Hemeroteca.
Conferència-col·loqui a càrrec de Pep Mòdol i Ramon Boleda, amb presentació de Josep Maria Castelló.
Mostra d'obres i documents sobre Edmon Vallès.
Conferència-concert a càrrec Jordi Estruga i del pianista Carles Marigó.
Lectura de textos de Jesús Moncada a càrrec dels grups de lectura de la Biblioteca Pública de Lleida i de Mequinensa.
Jesús Moncada: l'obra i els contextos, a càrrec de Marc Biosca.
Representacions teatrals breus a partir de textos de Moncada, per part de la companyia Garbinada, de Mequinensa, i de Remember Company, d'Alcarràs.
El programa es completa amb tres exposicions a diferents espais de la ciutat de Lleida.
Podeu descarregar-lo clicant a l'enllaç de sota.
Us convidem a participar a les activitats programades en aquest cicle!
Sessió de cloenda del curs 2014-2015 dels grups de lectura, oberta a tothom.
El dimecres 17 de juny a les 18 h, la Biblioteca us convida a assistir a la trobada amb l'escriptora Maria Barbal que s'ha organitzat com a cloenda del curs 2014-2015 dels grups de lectura.
En aquesta trobada, l'autora, nascuda a Tremp, ens parlarà de la seva novel·la País íntim, que els membres dels diferents grups de lectura han treballat durant el mes de juny.
La sessió anirà conduïda per Margarita Bartolomé, coordinadora de dos dels grups de lectura de la Biblioteca, que anirà introduint els diferents aspectes de l'obra per comentar i establir diàleg entre l'escriptora i els assistents.
Des de la Biblioteca, animem a tots els lectors a participar en aquesta trobada i a conèixer l'obra de l'escriptora Maria Barbal.
Dijous 26 de juny, Pep Coll es va proclamar guanyador del Premi Crexells de novel·la amb la seva última obra Dos taüts negres i dos de blancs, superant les dues altres obres finalistes: Les cròniques del déu coix, de Joan-Lluís Lluís, i Licantropia, de Carles Terès.
Dos taüts negres i dos de blancs reconstrueix un crim real succeït a la comarca del Pallars Jussà l'any 1943 que va acabar sense cap condemna.
El Premi Crexells representa el 2n guardó per aquesta obra que va ser publicada al setembre de l'any passat, ja que també ha estat mereixedora del Premi de la Crítica Catalana de narrativa.
El Premi Crexells és considerat un dels guardons amb més prestigi de les lletres catalanes, i és otorgat per votació popular, pels socis de l'Ateneu Barcelonès i també per membres de clubs de lectura repartits per tot el territori.
Va ser creat l'any 1928 en honor de l'intel·lectual Joan Crexells i s'ha donat des d'aleshores, excepte durant els anys de la dictadura franquista.
El Crexells l'han guanyat entre d'altres: Pere Calders, Baltasar Porcel, Pere Gimferrer, Jesús Moncada, Carme Riera, Joan Francesc Mira, Jaume Cabré, i l'any passat la veterana poeta Josefa Contijoch, amb Sense alè.
Des de la Biblioteca donem l'enhorabona a en Pep Coll, el nostre escriptor "De capçalera", per aquest merescut premi i pels èxits que està aconseguint amb la seva novel·la!
Us informem que el servei de préstec interbibliotecari de la Biblioteca Pública de Lleida quedarà aturat del 28 de juliol al 31 d'agost de 2014.
Durant aquestes dates la Biblioteca no servirà documents a altres biblioteques i tampoc sol·licitarà documents d'altres biblioteques.
No obstant això, els usuaris que hagin sol·licitat documents d'altres biblioteques abans del 28 de juliol podran recollir-los quan la Biblioteca els avisi que ja estiguin disponibles.
El dia 1 de setembre es reprendrà el servei amb normalitat.
De l'1 al 15 de setembre de 2014, el Claustre de l'Àrea Infantil i Juvenil de la Biblioteca Pública de Lleida acollirà aquesta exposició que s'inscriu en les diferents iniciatives de commemoració del Tricentenari per part del Centre de Normalització Lingüística de Lleida.
L'objectiu és mostrar les conseqüències que va tenir la implantació l'any 1714 de la monarquia borbònica per a la llengua catalana i posar de manifest que, tot i les prohibicions sistemàtiques, els càstigs i les amenaces per l'ús del català, els parlants han estat fidels a la llengua.
La mostra, creada i produïda pel Centre de Normalització Lingüística de Barcelona, compta amb 14 plafons explicatius i un documental de 14 minuts que en reforça els continguts amb aportacions d'especialistes i de representants institucionals.
El dijous 4 de setembre a les dotze del migdia es realitzarà l'acte inaugural que serà obert al públic en general.
El Servei de Biblioteques de la Generalitat de Catalunya, juntament amb la Institució de les Lletres Catalanes (ILC) i amb la col·laboració de l'Institut Català de les Dones, impulsa el projecte DE CAPÇALERA.
L'objectiu d'aquest projecte, que reclama un prestigi i una trajectòria per parts dels autors, és fer evident el vincle existent entre els escriptors catalans i les biblioteques públiques del país mitjançant una acció que té com a antecedent el fet que moltes biblioteques treballen de forma habitual amb escriptors i hi tenen un tracte continuat en el temps, que ha donat bons fruits a nivell de col·laboracions, suports i coneixements mutus.
El projecte demana a les biblioteques que reconeguin de manera preferent un d'aquests escriptors/escriptores de trajectòria literària contrastada i amb els quals mantenen una relació de proximitat i, al seu torn, que els escriptors triïn també una biblioteca predilecta o DE CAPÇALERA.
Els tàndems que participaran en aquesta primera edició del projecte són:
La Setmana del Llibre en Català és una mostra que permet reconèixer la tasca de les editorials que editen en català, de les llibreries actives i de les revistes, donant visibilitat al llibre i a les publicacions periòdiques en català.
També compta amb la col·laboració de les biblioteques públiques i entitats culturals que dinamitzen i faciliten l'accés a la cultura i posa, molt especialment, l'accent en facilitar l'accés als fons editorials, alhora que és un espai per presentar les darreres novetats i oferir eines de foment i recomanació lectora.
La Setmana dóna l'oportunitat de recuperar antics fons editorials i descobrir editorials i llibreries i ofereix un extens programa d'activitats amb tertúlies, lectures en veu alta, espectacles, cites amb entitats...
Durant 10 dies l'esplanada de la Catedral de Barcelona esdevindrà la "Ciutat de la Lectura", amb les seves avingudes i places, les seves casetes de fusta i 106 expositors, que corresponen a 80 segells editorials, 12 llibreries, una distribuidora i la Institució de les Lletres Catalanes.
També hi haurà l'iQUIOSC.cat, un espai de 100 m2 amb una mostra de 500 capçaleres de revista, premsa comarcal i de proximitat editades en català.
Cada plaça comptarà amb un escenari on tindran lloc presentacions, debats, lectures i concerts.
També hi trobaràs espais amables de joc i descans, circuits de lectura per orientar al visitant i concursos!
Des de la Biblioteca et recomanem que no et perdis aquest esdeveniment!
Com cada any, la Biblioteca ha programat un seguit d'activitats familiars per celebrar el Nadal a les quals us convidem a participar:
Sessió especial amb contes de Nadal a càrrec de Meritxell Morera.
Lloc: Claustre de l'Àrea Infantil i Juvenil.
Taller de pessebres retallables i ornaments de nadal, a càrrec de Carles Domènech
Cal inscripció prèvia a l'Àrea Infantil i Juvenil, o bé a través del correu [EMAIL] Places limitades.Lloc: Claustre de l'Àrea Infantil i Juvenil.
Hi havia una vegada una casa de llibres... amb llibres!
Taller adreçat a famílies a càrrec de l'arquitecta Teresa Carrera.
La casa de la Maisy, és per la seva simplicitat i colors, un lloc únic en la literatura infantil.
La construïrem amb la vostra ajuda tot transformant llibres en parets i teulades, per crear un nou espai a la Bebeteca.
Cal inscripció prèvia a l'Àrea Infantil i Juvenil o bé al correu [EMAIL] Places limitades.
El patge reial vindrà a la Biblioteca a recollir les cartes als Reis dels nens i nenes lleidatans.
Lloc: Sala d'actes o Claustre de l'hemeroteca.
Consulteu més informació a l' agenda setmanal d'activitats de la pàgina web o subscriviu-vos-hi a través del nostre blog.
I no us oblideu de recollir la carta per a demanar llibres als Reis!
La trobareu a l'Àrea Infantil i Juvenil.
Del 19 de desembre de 2014 al 10 de gener de 2015
" Ahir, avui i demà, Catalunya emprèn " és el títol d'una exposició que presenta quaranta projectes d'emprenedors catalans.
A través d'aquests quaranta exemples, vol fer un reconeixement a una cultura d'emprenedoria ben arrelada en la història del nostre país i responsable, en gran manera, del seu desenvolupament modern.
L'exposició forma part del programa d'actes al voltant del Tricentenari, i atorga tot el protagonisme a iniciatives personals diverses, de diferents sectors econòmics i socials, que tenen en comú el coratge d'emprendre iniciatives des de l'esforç, el risc, la dificultat i la capacitat de superació, uns valors tradicionalment –i merescudament- atribuits als catalans.
Així, després d'haver passat per Tarragona, Barcelona i Girona, aquesta exposició promoguda pel Departament d'Empresa i Ocupació arriba a Lleida, on es podran conèixer, entre altres, els projectes de l'Associació Obrador Xisqueta (Pallars Sobirà), que porta a terme un projecte social que neix amb la finalitat de pagar a un preu just la llana dels ramats d'ovelles de raça Xisqueta que es troben al Pirineu, i de Pastoret (Sant Guim de Freixenet), una empresa familiar que innova en l'elaboració de productes làctics artesans en diferents varietats de postres, iogurts i formatges frescos.
El dia 19 de desembre a les 12 del matí tindrà lloc l'acte inaugural a càrrec del Sr.Ramon Farré, delegat del Govern de la Generalitat a Lleida i del Sr.
L'exposició es podrà visitar fins al 10 de gener de 2015, al Claustre de l'Hemeroteca.
Tret de sortida d'aquesta exposició que itinerarà per tot Catalunya
Aquesta mostra de joves artistes que itinerarà per tot Catalunya, està impulsada per Canals-Galeria d'Art, amb la col·laboració del Museu i l' Ajuntament de Sant Cugat, i el suport de la Generalitat de Catalunya i d'altres institucions públiques i privades.
En el cas de la presentació a Lleida, compta amb la coorganització dels Serveis Territorials del Departament de Cultura.
Després d'una convocatòria àmpliament repartida de tot el territori català a la qual hi varen concórrer 68 artistes, el jurat va seleccionar vuit joves creadors com a exponents de les últimes tendències plàstiques a Catalunya, per la qualitat i excel·lència de les seves obres.
Les circumstàncies actuals feien molt difícil poder mantenir viva aquesta Biennal, que és la més antiga de l'estat espanyol, però s'ha aconseguit tirar-la endavant amb el suport d'intel·lectuals i determinades administracions públiques i privades, ja que s'ha considerat que l'art és un entramat que forma part de l'evolució de l'ésser humà, i més encara en aquests temps de crisi, on ens cal una reflexió dels valors.
Com a novetat d'aquest any, apostant per una obertura del procés i tot fent ús de les tecnologies al nostre abast, a l'exposició hi haurà una vídeo-instal·lació que permetrà consultar el total de les propostes que ha rebut la convocatòria i les obres seleccionades.
Cal destacar que la mostra actual ha evolucionat i s'ha adaptat a les noves tecnologies, de tal manera que tota la seva organització i coordinació s'està fent a través de les xarxes socials.
El catàleg i tota la informació de la Biennal és present al telèfon mòbil Apple i Android, d'on es pot descarregar de forma gratuïta.
També es pot consultar a la xarxa a través de Facebook, Twitter, You tube, Flickr, Vimeo, Issuu.... i a la web http://www.canals-art.com/biennaldart.html
La inauguració està prevista pel dia 3 de febrer a les 19 h i l'exposició es podrà veure al Claustre de l'Hemeroteca del 3 al 28 de febrer de 2015.
Presentarà una petita selecció d'obres del fons de reserva de la Biblioteca
Del 3 al 21 de març la Biblioteca Pública de Lleida acollirà l'exposició "Libros y Bibliotecas.
L'exposició ha estat organitzada per la Secretaria General Tècnica del Ministeri de Defensa, a través de la Subdirecció General de Publicacions i Patrimoni Cultural, amb l'objectiu de donar a conèixer la rica varietat dels fons bibliogràfics de tretze biblioteques pertanyents al Ministeri.
El muntatge que arriba a Lleida està composat per una sèrie de plafons explicatius, que descriuen els tresors bibliogràfics que es van exposar físicament a l'Institut Cervantes de Madrid l'any 2011, on es van poder veure 56 exemplars originals (manuscrits, incunables, edicions príncep, etc), seleccionats tant pel seu valor artístic i històric com pel documental.
A més, compta amb el suport del llibre editat per la Subdelegació General de Publicacions que explica a fons aquestes col·leccions de les Biblioteques de Defensa i que els visitants podran consultar.
Per complementar aquest muntatge es podran veure algunes obres actuals editades pel Ministeri de Defensa i una mostra de llibres històrics sobre temàtica militar dels segles XVII, XVIII i XIX provinents del fons de la Biblioteca Pública de Lleida.
Tant l'exposició com l'edició del llibre contribueixen a la difusió i recuperació del patrimoni bibliogràfic del Ministeri de Defensa i tenen la voluntat de donar a conèixer els centres bibliotecaris de caràcter històric pertanyents a la Xarxa de Biblioteques de Defensa, on es troben dipositats aquests fons i fomentar-ne la seva utilització per part d'investigadors interessats en la història militar.
La inauguració serà el dia 3 de març a les 13 h.
La Biblioteca accepta donacions dels seus usuaris tenint en compte els següents criteris: que siguin documents actuals (llibres, CD o DVD), obres sobre Lleida o d'autors lleidatans i també col·leccions complertes.
Però davant de la impossibilitat d'incorporar totes aquestes donacions al seu fons ha sorgit l'espai "Tria i remena" i el servei de "Redistribució de documents".
L'objectiu és optimitzar l'ús dels materials rebuts, tant per a completar la col·lecció de la biblioteca com per augmentar l'oferta de lots per a clubs de lectura.
Els documents que la biblioteca no selecciona per a la incorporació es divideixen en tres parts:
• Tots els materials en mal estat es llencem directament en un contenidor de paper.
• Al servei de Redistribució de documents es guarden els que es consideren d'interès per a altres biblioteques públiques, d'escoles, d'instituts, de residències, etc, que ens visiten i fan la seva tria.
• A l'espai Tria i Remena es posen els documents a disposició dels usuaris perquè puguin endur-se'ls de forma gratuïta.
Durant l'any 2014 la Biblioteca ha rebut en donació aproximadament uns 11300 documents, dels quals 2535 han passat a formar part del seu fons, 3744 s'han redistribuït a altres entitats i 3827 s'han posat a disposició dels usuaris a l'espai "Tria i Remena".
Les entitats que han utilitzat el servei de Redistribució de documents durant
• Aula hospitalària de l'Hospital Arnau de Vilanova (Lleida)
• El Trull, Espai jove d'Alguaire
• Institut Municipal d'Ocupació Salvador Seguí (Lleida)
• Escultura "Universia" amb muntatge de llibres (Jose Antonio Alarcón, Lleida)
• Residència Reina Elisenda (Lleida)
• Residència UNAGRANFAMILIA 2014, S.L. (Malpartit)
• Universitat de Lleida, Diploma d'Estudis Hispànics (Lleida)
• Universitat de Lleida, Facultat de Ciències de l'Educació (Lleida)